Papersnake/gushiwen huggingface dataset:
李商叟举似用南涧山字韵茶山星字韵数诗辄借韵呈商叟二首 其二
赵蕃（宋代）

吾州畴昔聚文星，我已后之君有声。丹笔未雠天禄阁，白头犹住锦官城。

旧谙林麓深堪隐，今见溪山远更明。剩欲相投小盘礴，溪头亡那橹双鸣。
天顺已夘端午节赐游后山观走解有作
韩雍（明代）

六龙飞天天下睹，皇度神威谁敢侮。太平时节不忘危，每值良敢犹讲武。

五月五日时雨晴，綵云缥缈祥风轻。万岁山前辟驰道，千骑万骑皆长鸣。

翠华南来此中驻，诏许元臣同侍卫。嵩呼拜罢玉笋齐，马上武夫争献艺。

双双立在雕鞍行，马驰人似康庄平。背旗手戟影不侧，肩水顶火盆无倾。

画角齐吹金鼓震，发喊声停出奇阵。飞鎗烟过如电惊，流炮星驰若雷迅。

一人骗跃三马过，两人扶抱一马驮。马中一老傍四少，钟南进士降群魔。

双驰上下如相翮，相参换马如相厄。倏然抰取一人过，诸葛武侯擒孟获。

倒身腹底穿周遭，老蛟捲树翻洪涛。折腰斜从项下过，下岩猛虎声咆哮。

有时藏身在金镫，有时控驰若骖乘。有时倒立双足擎，有时偃仰四肢定。

群马出猎争腾骧，马驮狮豹皆人妆。饥鹰一掣堕雕鹗，良犬才纵空豺狼。

轻便巧捷纷纭去，险状难名亦难记。军中用此出前锋，斩将搴旗孰能禦。

平生肉眼未得观，观此盛事人人欢。总誇一时扈从乐，更美千载遭逢难。

侍臣拜谢天颜喜，大官赐燕闻天语。御炉香袅箫韶喧，龙驭徐行仙仗起。

侍臣步入文华南，高筵广席陈肥甘。黄封御酒味香冽，中官谕劝皆沈酣。

君臣同游皇祖诰，与民偕乐圣王道。我皇祖述且宪章，恩德如天孰能报。

小臣有幸逢明时，寸心感激深怀思。谫才不作长杨赋，微诚欲献卷阿诗。
偈六十三首
释道宁（宋代）

遍界不曾藏，通身无影像。
相逢莫讶太愚痴，旷劫至今无伎俩。
无伎俩，少人知，
大体还他肌骨好，何须照镜画娥眉。
秋兴
陆游（宋代）

樵风溪上弄扁舟，濯锦江边忆旧游。
豪竹哀丝真昨梦，爽砧繁杵又惊秋。
坠枝橘熟初堪翦，浮瓮醅香恰受篘。
莫道身闲总无事，孤灯夜夜写清愁。
送蒋子立赴河南试 其一
蔡戡（宋代）

槐花拂拂弄轻黄，白纻云趋翰墨场。鲁国儒冠能有几，长沙舞袖颇相妨。

英材自是千人敌，小试犹争一日长。来岁皇都春色好，马蹄应带百花香。
咏唐史 卢怀慎
韦骧（宋代）

言极公忠器业清，死犹勤恳荐时英。贤哉度己推姚相，不幸幡成伴食名。
送禹庭朱公归义乌 其二 再歌曰
苏升（明代）

朝出把锄犁，水淹禾尽没。毋以我公归，公归我无食。
挽梁尚书二首
吴芾（宋代）

身在名卿数，人怀长者风。
爱民余善政，富国著休功。
敭历周中外，哀荣极始终。
芝兰方竞秀，流庆看无穷。
和刘卿材十咏·野庙
黄庶（宋代）

中国浮图盛，祈禳渐不过。
吾民非独困，山鬼恨尤多。
南湖赋冬青花四首 其一
张镃（宋代）

杂树花香少似君，雨馀风晓或斜曛。行人不著清新句，亦合移时驻屐闻。
沧浪阁为王宪使赋
刘黻（宋代）

独得萧台趣，心清不受尘。
我多临水屋，谁是濯缨人。
波渺涵天阔，沙渟印月真。
忘机有鸥鹭，浑不厌相亲。
素华内景为毛启宗赋
凌云翰（元代）

内景元从太素分，空花无际住缤纷。室生虚白光疑月，肤达中黄气若云。

玉局降神从地见，宝珠遗响自天闻。碧桃木老春常在，方外谁能识隐君。
雪晴二首
杨万里（宋代）

仙人翦水作花飞，忽化琼瑶巳大奇。
复把琼瑶化成水，滴来平地纵琉璃。
挽先兄外舅施文子支使 其二
孙应时（宋代）

忆我元方在，钦公彦辅贤。艰难时款曲，孤寡共悲怜。

契阔湖南幕，吁嗟绛县年。杜门违一恸，缄泪五云边。
书感
陆游（宋代）

老荷宽恩许退耕，丝毫无报亦何情。
民贫乐岁尚艰食，道丧异端方肆行。
党祸本从名辈出，弊端常向盛时生。
古人骨冷青松下，谁起英魂与细评？
除夜新居
仇远（元代）

茅檐盈尺雪，真是冷官居。
穷巷稀人迹，今朝是岁除。
聒厅无鼓吹，消夜足琴书。
晓冻冰桥滑，邻家借板舆。
南陌词 其一
王翰（唐代）

南陌东边杨柳枝，长条拂水绿参差。行人不似枝头絮，也有无风到地时。
游文殊院历天都峰逢采药者
陈于王（清代）

夜宿疑积雨，晓知松风鸣。
日出雾霭消，紫气群峰生。
十月山叶雾，境僻草木荣。
策杖穿萝径，宛转随昏明。
路滑悬溜溜，桥欹崩石横。
苍茫众岫接，络绎飞泉迎。
矫矫霜髯叟，负锸岩边行。
息肩趺盘石，细说农皇经。
谓我有夙缘，相顾若有情。
令我坐其侧，翠筐厓上倾。
双术赤白色，二苓龟蛇形。
柏叶含贞性，蔘花至阳精。
服食屏嗜欲，堪与元化并。
金丹饵轩辕，误人始容成。
言讫超然去，白云空冥冥。
夏日十二首
张耒（宋代）

山雨晴来暑，溪云暗复兴。
林塘阴不解，巾帻润还蒸。
书帙慵披蠹，盘餐厌扑蝇。
老来疲薾甚，多病日侵陵。
寒夜晓起呈斯远
赵蕃（宋代）

黄昏月甚佳，夜半风忽起。
直疑天又变，况觉寒逾水。
破衾不能温，曲身岂复论。
窗明亟问似，霜里明朝暾。
梅开何处树，索莫谁能顾。
被褐复扶筇，从君觅诗去。
竹园书屋
胡安国（宋代）

四壁无图画，推窗尽简书。真吾何所寄，深处乐如如。
过坤上人居
陈言（明代）

野寺夕阳边，香床坐入禅。
龙宫连栋宇，世界接人天。
宝叶交香雨，鲜云抱石莲。
浮名竟何益，心赏独泠然。
红梅阁二首 其一
李石（宋代）

天上佳人云缕衣，暗传春恨入新诗。楼头玉笛关情绪，不念残香结子时。
沁园春·成佛生天
刘辰翁（宋代）

成佛生天，自是两途，任祖生先。看二三大老，依稀吾榜，几多新进，小少齐年。紫陌相逢，青山独往，倚杖鹤鸣听布泉。百年里，但儿时难得，老後依然。吾牛已不耕田。更雨滑泥深自在鞭。叹十年波浪，悠悠何补，三生石上，种种无缘。白发来呵，朱颜去也，一曲狂歌落酒边。谁似我，似官奴出籍，散圣安禅。
唐长庆中南池新亭碑在汉高帝庙侧亭已失所在
陆游（宋代）

池废新亭亦已无，遗碑半灭卧春芜。
文章绮靡虽非古，今代词人不办渠。
雨师五首
佚名（隋代）

神之无象，亦可思索。
维支阴阴，维风莫莫。
降止坛宇，来顾芳声。
侑以鼓歌，荐此明诚。
次韵茂元独速歌
刘子翚（宋代）

大儿行文学苏黄，暗潮无声走茫茫。
小儿分题拟甫白，手抉蟆颐取冰魄。
自成机杼谁如君，悲歌乃有可怜色。
晓来春归荠叶新，青女摧之良不仁。
那知妙龄气如许，一睨辟易惊千人。
我亦归为村衰翁，接花成条欹屋红。
跣行肯追蹀躞步，杯饮不羡琉璃锺。
相逢他事不发语，醉面彻日承溪风。
君不见丰碑模糊立岘首。又不见繐帷虚斟百眉侑。
何如吾侪见在身，有口犹堪著醇酎。
陶陶兀兀未全非，赫赫炎炎岂长有。
砚峰绝顶抚孤松，伊谁及此苍髯寿。
浣溪沙 其一 丙午十二月，碧鸡关路旁梅
杨慎（明代）

为访寒梅过野塘。一枝斜出宋家墙。团情团思媚韶光。

游女弄珠临汉水，画师绰绛学吴妆。新词休咏旧昏黄。
送吴次公游蓬莱兼呈沈留侯
徐旭龄（清代）

为厌风尘作客难，且依仙吏策轻鞍。燕台碧树云初转，秦望神芝露未乾。

岂有侯门怜骏骨，好从海客问金丹。酒徒去住忽无定，离思中宵月里看。
送忠州悟上人归乡
释居简（宋代）

半人所在也经过，簸土扬尘出网罗。巫峡苍苍烟雨里，竹枝不唱旧时歌。
登五层楼
宋铣（清代）

百尺危栏卷螮蝀，苍茫遥俯岭西东。帘前寒入千门雨，槛外阴生万里风。

黄紫气销江色净，鱼龙影落海天空。赵刘割据俱陈迹，指点山河霸略雄。
三祖赞
释法薰（宋代）

觅罪不可得，更於何处忏。
云翳豁然开，青天孤月上。
金铜仙人辞汉歌
郊居生（元代）

神明台些茂陵鬼，六宫火灭刘郎死。芙蓉仙掌擎高秋，雄雷掣碎铜蛟髓。

魏宫移盘天日昏，车声辚辚绕汉门。铁肝苦泪滴铅水，石马尚载西风魂。

青天为客惊晓别，天籁啼声地维裂。铜台又折当涂高，夜夜相思渭城月。
虎啸岩
黄鉴（宋代）

探奇乍入升真洞，泛度先来觅虎溪。劈立高岩容广厦，纡回流水称幽栖。

楼台错落通窗牖，石磴参差藉杖藜。无数风光供骋望，更闻山鸟向林啼。
送伴回至平江舟中与元览试茶
葛立方（宋代）

壑源春色起云阿，拂拂轻尘柘罗。
骑火已惊官焙早，注汤还斗乳花多。
清风两腋添诗兴，红日三竿战睡魔。
燕颔未能飞食肉，腹中藜苋且摩娑。
访李西涯故宅
陈廷桂（清代）

相公邸第碧湖滨，千亩红莲间白蘋。一代匠门韩吏部，十年纶阁汉平津。

余风蛮布留高唱，遗憾泉台见故人。终古湘江烟草绿，子规啼断楚乡春。
九日无酒仍不见菊唯岩桂一瓶伴此岑寂
喻良能（宋代）

白衣不至酒难赊，兀坐晴窗独饮茶。
今日重阳对岩桂，昔年百本看黄花。
云谷杂诗十二首 其二 值风
朱熹（宋代）

山下风吹衣，山上风拔木。茅茨何足保，瀛海虑翻覆。

永念执鬯人，无心还自恧。
宫词
宋白（宋代）

去年因戏赐霓裳，权戴金冠奉玉皇。
久着淡黄心觉大厌，春来不敢便红妆。
偶成
张述（宋代）

星星双鬓已惊秋，尚窃州符只自羞。官冗更无丞掾委，谁哀老子得遨游。
梦访刘漫堂曾雪巢二先生
乐雷发（宋代）

前辈风流歇，江湖欠赏音。
向期行古道，谁解识余心。
月浸金坛冷，云归玉笥深。
潇湘风雨夜，空得梦相寻。
水龙吟（代寿贾秋壑）
陈著（宋代）

蓬莱风月神仙，却来平地为霖雨。乾坤清了，如今多是，退行一雨。寸寸归心，轻轩娱侍，竹溪花圃。奈君王眷眷，苍生恋恋，那肯放、钱塘渡。

天也知公此意，问升平、要抽身去。把些夏潦，和些秋哨，轻轻缀住。一转移来，元勋力量，他谁堪付。待汾阳、了却中书，别又商量出处。
次韵相兄航斋诗二首
洪遵（宋代）

长年三老漫良图，何用西风十幅蒲。
四壁烟光长在眼，公知杖屨有江湖。
湖中曲
李贺（唐代）

长眉越沙采兰若，桂叶水葓春漠漠。横船醉眠白昼闲，

渡口梅风歌扇薄。燕钗玉股照青渠，越王娇郎小字书。

蜀纸封巾报云鬓，晚漏壶中水淋尽。
答通判吕太博
欧阳修（宋代）

千顷芙蕖盖水平，扬州太守旧多情。
画盆围处花光合，红袖传来酒令行。
舞踏落晖留醉客，歌迟檀板换新声。
如今寂寞西湖上，雨後无人看落英。
玉蕊仙真图应制 其二
吴伯宗（明代）

白鹇飞飞白鹤舞，孔雀长鸣唤鹦鹉。苍松翠竹白云深，彷佛瑶池降王母。

王孙善画盖有神，綵笔幻出真天人。蓬莱弱水路不隔，愿献枫宸万寿春。
戏笔
林石涧（宋代）

碧云芳草两悠悠，望断天涯此倚楼。
莫遣闲愁似江海，潮生潮落几时休。
刘世美宅新架诗礼堂莱衣阁来薰台游息轩养心斋以五偈赠之 其五
释慧空（宋代）

心惑由多技，养之先欲正。纷然万化涂，廓尔大圆镜。
尝荼𧃲酒
杨万里（宋代）

月中露下摘荼糜，泻酒银瓶花倒垂。若要花香薰酒骨，莫教玉醴湿琼肌。

一杯堕我无何有，百罚知君亦不辞。敕赐深之能几许，野人时复一中之。
赞李俊英所藏观音像
耶律楚材（元代）

白衣大士足威神，莲智兴悲讵可陈。金色界中垂万臂，碧莲花上露全身。

镇州铸就金难似，天竺镌来玉未真。不识观音真面目，莺吟燕语过残春。
挽王信伯先生 其二
杨邦弼（宋代）

梁木俄摧坏，嗟吁丧大贤。典刑看肖子，道学付谁传。

一代风流尽，千年物论先。师言犹在耳，身敢坠周旋。
老君十六变词 其三
佚名（隋代）

三变之时。变形易体在北方。出胎堕地能居床。合口诵经声琅琅。

额上三午十二行。两手不门把文章。配名天地厚阴阳。从石入金快翱翔。
题潭然公旧址
李肖龙（宋代）

昔闻释流号自然，栖遁龙潭山之颠。
为怜旱魃赤兹土，积薪自焚上告天。
感得天公沛霖雨，至仁一念周万宇。
人心如此苟不传，天下谁复为伊吕。
我欲築室祠其下，以愧知己忘物者。
勒吾之言石之中，欲雨歌此呼卧龙。
欧阳晦夫遗接?琴枕戏作此诗谢之
苏轼（宋代）

携儿过岭今七年，晚途更著黎衣冠。
白头穿林要藤帽，赤脚渡水须花缦。
不愁故人惊绝倒，但使俚俗相恬安。
见君合浦如梦寐，挽须握手俱汍澜。
妻缝接?雾縠细，儿送琴枕冰徽寒。
无弦且寄陶令意，倒载犹作山公看。
我怀汝阴六一老，眉宇秀发如春峦。
羽衣鹤氅古仙伯，岌岌两柱扶霜纨。
至今画像作此服，凛如退之加渥丹。
尔来前辈皆鬼录，我亦带脱巾欹宽。
作诗颇似六一语，往往亦带梅公酸。
晚日
晁说之（宋代）

晚日劝我行，我欲留晚日。
长途行不近，仆马有倦色。
人生为客多，谁解老一室。
果有桃源人，应遭渠笑叱。
扇子诗
李石（宋代）

春江拍拍浴鹅儿，一夜潮生水渐肥。
画舫正将桃叶渡，彩桥随处柳花飞。
寓穿山感事
徐渭（明代）

荒城临海一山围，何事东方滞衮衣。
晓日每看牙将集，秋风自送远人归。
霜寒戍草嘶征马，潮落江门露钓矶。
欲请长缨何处是，且寻酒伴扣荆扉。
读汉武本纪
陈琏（明代）

汉武英明主，善操威福权。思复七世雠，锐志开北边。

骏马来西极，武功耀三边。中年惑方士，入海求神仙。

金丹既罔效，何物堪延年。晚岁发深省，用心师圣贤。

六经赖表章，道如日当天。我读轮台诏，不愧秦誓篇。
彭城三咏之二斩蛇泽歌
贺铸（宋代）

君不闻泗滨亭长送徒如咸阳，徒夫怀归多道亡。
泽中置酒饮相诀，吾亦从此奔芒砀。
阴风萧萧导者惧，前有修蛇怒横路。
酒酣拔剑肯留行，划断蜿蜒不回顾。
河明月出人踵来，彼媪何冤号且哀。
谓遭赤帝屠吾子，语竟莫知安在哉。
真人闻此自心许，茫茫四海吾其主。
虎变龙飞十二年，馘项枭英盖狐鼠。
半夜雄鋩飞上天，几见长陵一抔土。
霓裳中序第一
应法孙（宋代）

愁云翠万叠。露柳残蝉空抱叶。帘卷流苏宝结。乍庭户嫩凉，阑干微月。玉纤胜雪。委素纨、尘锁香箧。思前事、莺期燕约，寂寞向谁说。

悲切。漏签声咽。渐寒灺、兰缸未灭。良宵长是闲别。恨酒凝红绡，纷涴瑶玦。镜盟鸾影缺。吹笛西风数阕。无言久，和衣成梦，睡损缕金喋。
南漪堂
沈遘（宋代）

山绕湖堂寺绕山，平生愿向此中闲。青云白水相浮荡，野客高僧独往还。

少年自嫌轩冕累，因循将恐鬓须斑。南漪最是逍遥地，且挹清波濯愧颜。
东风第一枝 己亥人日社集四印斋，赋得人日题诗寄草堂
王鹏运（清代）

句占花先，春归雁后，消凝岁事如许。绝怜开宝诗人，感时几萦别绪。

多情梅柳，似解惜、城南幽旅。忆彩笺、迸泪题残，顿触乱愁千缕。

醉醒里、盛年暗度，歌哭外、旧游何处。已拚书剑飘零，老怀倦裁秀句。

天閒一我，更愧尔、高三十五。只小窗、慵梦桥西，约略岁朝吟趣。
朴庵诗为顾生作
王世贞（明代）

子有精庐，有巢是师。结绳为枢，剪茅而茨。太朴不琢，以还吾天。

剪有输倕，巧曷施焉。太朴不饰，以保吾素。剪有五采，曷如其故。

蛾眉自妍，混沌畏之。身既隐矣，安用文为。子庵曰朴，请对以默。

诗不云乎，不大声色。
中秋寄陈碧栖
万哲（宋代）

秋气清如此，秋花香奈何。
人生还健在，月色况明多。
有酒君当醉，无愁我欲歌。
楼高俯松顶，谁共酌姮娥。
庆春宫
张炎（宋代）

亦京洛旧事也

波荡兰觞，邻分杏酪，昼辉冉冉烘晴。罥索飞仙，杏船移景，薄游也自忄欠人。短桥虚市，听隔柳、谁家卖饧。月题争系，油壁相连，笑语逢迎。

池亭小队秦筝。就地围香，临水湔裙。冶态飘云，醉妆扶玉，未应闲了芳情。旅怀无限，忍不住、低低问春。梨花落尽，一点新愁，曾到西泠。
陈伯育承事挽词二首 其二
郭祥正（宋代）

二子皆攀桂，一生唯好吟。夜台如得句，泉路孰知音。

饮态思颓玉，交情失断金。奠刍何以报，折尽老夫心。
入潼关
张祜（唐代）

都城三百里，雄险此回环。地势遥尊岳，河流侧让关。

秦皇曾虎视，汉祖昔龙颜。何处枭凶辈，干戈自不闲。
细雨
晁公溯（宋代）

细雨真宜麦，轻阴似养花。
人烟随土断，村径逐溪斜。
大道能方随，春泥欲溅车。
归来洗*鞾袴，城郭未吹笳。
秋夜月
陈良贵（宋代）

冰轮光映桂花天，风露娟娟夜未眠。老景逢秋多少思，良宵见月几回圆。

浮云灭没银河净，灵籁凄凉北斗悬。踏遍琼瑶花影碎，数声鸿雁落云边。
闻诗得男名之曰夔
王十朋（宋代）

巫邑初传鲤，吾家遂得夔。遥来如马地，却应梦熊诗。

官忝二千石，孙看第一枝。欣同君子抱，祝汝似吾儿。
题墨梅 其二
王柏（宋代）

笔头开造化，花外越精神。偃蹇蟉龙表，新梢最可人。
清平乐·繁弦急管
佚名（宋代）

繁弦急管。喜色门阑满。应是雀屏曾中选。新近东床禁脔。功名屏分非难。休因女婿求官。幸与嫦娥为伴，直须仙桂新攀。
柳梢青 荻港即目
易顺鼎（清代）

独木桥斜。做成寒色，几点昏鸦。疏树西山，夕阳江寺，残雪人家。

疏伊浪只淘沙。怎淘去年华梦华。柳已无丝，枫还有叶，梅又将花。
次韵才叔屠苏绝句
许及之（宋代）

底须却鬼写台符，一盏侵晨不可无。老觉东坡翻倒置，奚为后我酌屠苏。
感恩书事寄上集义司徒相公
李洞（唐代）

积雪峰西遇奖称，半家寒骨起沟塍。镇时贤相回人镜，

报德慈亲点佛灯。授钺已闻诸国静，坐筹重见大河澄。

功居第一图烟阁，依旧终南满杜陵。
读王遵岩所为拙集序文自嘲四首 其二
唐顺之（明代）

文章未出风土外，人品犹缠习气中。只可清狂惯吴语，却令识字笑吴蒙。
净豁持钵求度为说偈言
真德秀（宋代）

一真不昧人中佛，五戒俱全俗里僧。
必待方袍与圆顶，维摩庞老又何曾。
甘茂才园林 其一
梁维栋（明代）

西郭园林好，编篱自一家。江山排锦绣，城市足烟霞。

弦管莺声出，琅玕凤尾斜。客来频载酒，中有四时花。
题永州思范堂
戴复古（宋代）

太守能延客，兹堂为我开。
清池照窗户，列嶂带楼台。
剔藓观题字，披榛欲访梅。
城根数株石，曾识范公来。
雪中失白马
仇博（宋代）

丝繮误解白龙，满地琼瑶{示亲}粉蹄。
愁杀塞翁寻不见，月明风静只闻嘶。
问陈禹锡太博病
胡仲弓（宋代）

脉虚非别症，身坐蠹鱼痴。
造物不青眼，江湖此白眉。
近来书不至，远宦梦相随。
遣病无他嘱，加餐诵杜诗。
过钓台
方回（元代）

真人飞白水，屏迹独蒿莱。
汉祀无宗庙，严家有钓台。
高风真可仰，逝水自堪哀。
扰扰俱澌尽，千帆日往来。
和潭俯张朝请行县言怀
杨时（宋代）

夹道旌麾动，阴霾万里开。
霜迎威令肃，春逐马蹄来。
幽壑光初满，寒荄暖自回。
仰窥嵩华质，曾未施纤埃。
宁廉仲载
王洋（宋代）

吾州阿载志尚古，瓦豆铏羹列尊俎。
存心淡泊自有馀，过眼浮华俱不与。
但知古人力可到，不管今人弃如土。
白头老子江举嗟，黄口小儿方靳侮。
淮田平衍真乐所，地远溪山老清苦。
天教置子一壑中，句曲海东疏药圃。
道中小吏三四家，邑前傍海饶桑麻。
初疑一饭不可饱，那知岁久今为家。
别君十年劳肺腑，遣问寒渐访儿女。
一书还我报何如，志老益坚无软语。
喜君书语谈古人，身虽隔远心相亲。
扁舟何日载樽酒，共泛清江千尺纶。
挽段夫人二首
刘克庄（宋代）

断机手自训三珠，彤史遗芳未必如。
子贵面槐陪国论，母贤画荻课儿书。
百官未讲回班礼，千乘空多送葬车。
曾忝枢庭文字友，束刍无路酹丘墟。
和王倅见惠十篇
曹勋（宋代）

老态念百出，伧客无吴田。
空收静中观，三叠能蹁跹。
以之忘物多，此生休问天。
初寓横泾
黄顺之（宋代）

十年泉石梦，及此始依然。
野迥天垂地，身閒日抵年。
稍欣闻见少，渐与土风便。
分得渔樵席，白云相共眠。
客陈园二首 其二
释元肇（宋代）

客来日日待花开，待得花开客又回。未肯尽情皆吐露，似应留客少徘徊。
太息
陆游（宋代）

自古才高每恨浮，伟人要是出中州。
即今未必无房魏，埋没胡沙死即休。
赠卖卜雁明信
郭钰（元代）

忆自成都失老严，一年心事向谁占。谋身每信黄裳吉，涉世空嗟白发添。

太古图书含变化，后来象数极窥觇。闻君讲易长无倦，客散中庭月满帘。
秋日寻城东诸山颇历深险得诗八首 其八
顾璘（明代）

竹杖逶迤蹑紫霞，羊肠山径莽横斜。林深更隐彭城馆，寺古犹传谢尚家。

阴洞闭云飞石燕，寒藤悬树堕风花。周颙去后移文在，此地何人领物华。
送句甥持敬赴省试
程公许（宋代）

外祖怜孙肇锡名，琼林宴匝两周星。
果能冠岁露头角，须信故家犹典刑。
笑问两昆眉底白，喜觇二老鬓犹青。
遄飞借与秋风便，侧耳英声骇震霆。
和尧峰泉老 多境岩
释怀深（宋代）

聊向苍藤挂六镮，满前嘉致属幽闲。双眸净洗看无厌，欲结遮头草一间。
阮郎归（余干留别人家）
赵彦端（宋代）

三年何许竞芳辰。君家千树春。如今欲去复逡巡。好花留住人。

红蕊乱，绿阴匀。彩云新又新。只应小阙记情亲。动君梁上尘。
孙教授挽诗
洪咨夔（宋代）

手织天孙锦，胸吞海吞洋。
官卑材不尽，年往虑空长。
啼鸟呼春梦，飞花饯夕阳。
唯余君子泽，插架简编香。
太庙灵芝产于仁宗皇帝英宗皇帝两室前楹芝上有文成王字臣叨陪政府得预荣观谨课成律诗二首 其一
张纲（宋代）

吾皇圣德绍先猷，清庙华芝屡降休。道盛百王神画验，祥开两室化功侔。

牺尊影照彤云聚，藻棁光连瑞气浮。愿诏乐章歌伟迹，更从来岁荐郊丘。
呈陈信父
华岳（宋代）

老来百计总无成，当路时官懒问名。
国事只将心事比，今人难作古人评。
苍头笑我樽无佐，白发欺人镊又生。
惟有建溪知客意，过滩时作不平鸣。
减字木兰花
程垓（宋代）

双双相并。一点红边偏照映。玉翦云裁。不比浮花共蒂开。

几回心曲。选胜摘来情自足。插向云鬟。要与仙郎比并看。
回自青龙呈谢师直
梅尧臣（宋代）

共君相别三四年，岩岩瘦骨还依然。
唯髭比旧多且黑，学术久已不可肩。
嗟余老大无所用，白发冉冉将侵颠。
文章自是与时背，妻饿儿啼无一钱。
幸得诗书销白日，岂顾富贵摩青天。
而今饮酒亦复少，未及再酌肠如煎。
前夕与君欢且饮，饮才数盏我已眠。
鸡鸣犬吠似聒耳，举头屋室皆左旋。
起来整巾不称意，挂帆直走沧海边。
便欲骑鲸去万里，列缺不借霹雳鞭。
气沮心衰计欲睡，梦想先到苹渚前。
与君无复更留醉，醉死谁能如谪僊。
枕上作
陆游（宋代）

水涨池新满，山寒屋尽低。
愁多憎夜雨，睡少喜晨鸡。
社肉初分胙，春芜已再犁。
明朝寻父老，不怕蹋街泥。
集古八绝 其六 谒忠壮行祠
程敏政（明代）

松花风煖庙门开，百亩庭中半是苔。怅望千秋一洒泪，安危须仗出群材。
题马溪寺二首
程公许（宋代）

久客愁多雨，清游喜聚晴。
云蓝犹独踞，玉岭忽双撑。
洞口龙方卧，山腰虎尚狞。
方池竟何在，一水至今清。
梅花
缪鉴（元代）

铁石槎牙玉粒姿，诗中图书中诗。
半稜山色初晴后，一截豀烟诗欲暝时。
流水带云栖瘦影，小窗和月上横枝。
老来自觉吟情拙，莫遗孤山怨鹤知。
古兴 其三
李新（宋代）

学仙在空谷，不复顾荣名。肯因入俗语，易此高世情。

仙道竟寥邈，癯身学未成。赤松果安在，日夕哀猿声。
答周詹二先辈过瓮天
廖大圭（元代）

缅思邃古尚巢居，一室盘蜗不愿馀。身外置锥似无地，眼中插架漫多书。

梅檐觅句供閒趣，竹榻冥心到物初。赖有儒林炯连璧，相期结社慕匡庐。
国黄甘人便问讯帅初
舒岳祥（宋代）

茇舍干戈后，班荆荐莽余。
何人骑有鹤，顾我食无鱼。
孤愤向谁说，倦游休上书。
时时问甘岭，戴子近何如。
寄别参政
方岳（宋代）

一见臞仙眼为清，寒温未了与谈经。
有书谷问文中子，无策崇窥传说星。
马瘦不妨吟下泽，鹤归宁复唳华亭。
独于知己难忘在，投老残编傥乞灵。
送莫赣州
赵蕃（宋代）

赤县权宜非昔时，近闻谁复古人为。
向来声烈有如此，今日飞人已似迟。
雁序相仍尽词掖，虎城宁独待瓜期。
归哉怀玉山边路，准拟重看召节时。
寄康子
何景明（明代）

十年朋辈飘零尽，海内兵戈战斗馀。花剧秦川谁见汝，雁稀燕北渺愁予。

碧山拟著潜夫论，丹壁应藏太史书。自笑此身今更出，风尘空望白云居。
童丱须知 见德篇
史浩（宋代）

凡人在世间，不晓乘除理。非义或得财，扪心未可喜。

俸禄却萧条，子孙仍委靡。更有祸随身，阴谴何时已。
和郑愚赠汝阳王孙家筝妓二十韵
李商隐（唐代）

冰雾怨何穷，秦丝娇未已。寒空烟霞高，白日一万里。

碧嶂愁不行，浓翠遥相倚。茜袖捧琼姿，皎日丹霞起。

孤猿耿幽寂，西风吹白芷。回首苍梧深，女萝闭山鬼。

荒郊白鳞断，别浦晴霞委。长彴压河心，白道连地尾。

秦人昔富家，绿窗闻妙旨。鸿惊雁背飞，象床殊故里。

因令五十丝，中道分宫徵。斗粟配新声，娣侄徒纤指。

风流大堤上，怅望白门里。蠹粉实雌弦，灯光冷如水。

羌管促蛮柱，从醉吴宫耳。满内不扫眉，君王对西子。

初花惨朝露，冷臂凄愁髓。一曲送连钱，远别长于死。

玉砌衔红兰，妆窗结碧绮。九门十二关，清晨禁桃李。
送灯老住翠山
释宝昙（宋代）

我家凌云君蒋城，古佛小大犹弟兄。
我痴如佛君甚武，一日放光来四明。
人皆谓君佛出世，趺坐说法如雷霆。
翠山自古龙象窟，春风十里开林坰。
钟声况近王谢宅，一见为君须眼青。
全提佛祖末后句，无败吾事由叮咛。
扶摇直上九万里，顷刻变化抟青冥。
高唐州
刘崧（元代）

三月春光欲暮时，故园回首意兼悲。道傍杨柳心枯尽，犹有青青到远枝。
游郑圃
洪迈（宋代）

城郭不去眼，而得林壑娱，
低徊抚壮心，欲吐无与俱。
铿然一枝筇，细磴半樵渔。
挽衣竟与饮，不省谁为吾。
满江红（齐云月酌）
卢祖皋（宋代）

楼倚晴空，炎云净、晚来风力。沧海外、等闲吹上，满轮寒璧。河汉低垂天欲近，乾坤浩荡秋无极。凭阑干、衣袂拂青冥，知何夕。

登眺地，追畴昔。吴越事，皆陈迹。对清光只有，醉吟消得。万古悠悠惟月在，浮生衮衮空头白。自骑鲸、仙去有谁知，遥相忆。
南龛山
郑之才（宋代）

一本修楠出万蓬，挺生绵邈尚谁穷。胡为壮烈思严老，雅爱甘棠学召公。

怀德自应存庇荫，企贤那不念英雄。要知遗躅传无尽，时听龛崖度远风。
送向丰之
王庭圭（宋代）

君家梁苑妙人物，羯末封胡咸勃窣。子今二十能缀文，诗如阵马敢驰突。

此去荆湖道路长，要吟秋水动三湘。归时蕉叶应黄落，剩入骚人春草香。
舟行晚泊江上寺
杜荀鹤（唐代）

久劳风水上，禅客喜相依。挂衲虽无分，修心未觉非。

日沈山虎出，钟动寺禽归。月上潮平后，谈空渐入微。
永丰疫疠事佛人多死
陈普（宋代）

斗邑军馀种未芽，敛形还葬复千车。天行底事无差择，偏入长斋礼佛家。
新构亭台，示诸弟侄
白居易（唐代）

平台高数尺，台上结茅茨。东西疏二牖，南北开两扉。

芦帘前后卷，竹簟当中施。清泠白石枕，疏凉黄葛衣。

开襟向风坐，夏日如秋时。啸傲颇有趣，窥临不知疲。

东窗对华山，三峰碧参差。南檐当渭水，卧见云帆飞。

仰摘枝上果，俯折畦中葵。足以充饥渴，何必慕甘肥。

况有好群从，旦夕相追随。
疏影 议瞻园雁来红词，悽然动念，依声和之
杨玉衔（清代）

湘江坠月。有塞鸿唳秋，云外凄咽。倩女离魂，灵幻霜根，啼鹃泪点殷血。

珊瑚绛树交柯影，舞乱了、霓裳三叠。误陇头、春到缃梅，寄远玉葱亲折。

不恨胭脂见妒，御沟正叶落，红恨波缬。木笔过廊，锦字斜书，怨写西风一瞥。

东家漫学芙蓉醉，潮晕影、艳痕生颊。喜近依、黄菊东篱，点缀晚香时节。
蝶恋花 送沈又文随宋荔裳先生入蜀，同伯紫、蛟门、湘草、雪客、纬云、元礼及家方虎作
徐釚（清代）

天际巴流锦字缬。栈道云深，好扈严公节。一曲骊驹歌未歇。

柳绵乱落疑残雪。

拍遍阑干声正阕。带减堪怜，准傋愁肠绝。玉笛梅花吹又彻。

休听杜宇枝头月。
寿周益公
李商叟（宋代）

袖中勋业拂云烟，笔底文章响涧泉。
已是贵为天下宰，不妨长作地行仙。
蚁浮玉友秋初熟，鹊报银河月正圆。
满引寿觞今夜看，相星重入太微垣。
东阳赠别
韦庄（唐代）

绣袍公子出旌旗，送我摇鞭入翠微。大抵行人难诉酒，

就中辞客易沾衣。去时此地题桥去，归日何年佩印归。

无限别情言不得，回看溪柳恨依依。
读史偶题
陈宓（宋代）

长孺濮阳人，十世士于卫。
矫制发仓廪，河内被恩霈。
辞令守东海，卧阁动经岁。
田蚡与卫青，未尝屈其贵。
张汤每遭骂，刀笔忝廷尉。
无知五百人，阑出实何罪。
犯颜为力谏，武帝不知愧。
十年死淮阳，不入禁闼内。
呜呼社稷臣，傅爱岂其配。
送宇文安行如吴下
晁公溯（宋代）

往者华阳公，熊轼始西还。不断吴松江，但取江中山。

千岩与万壑，归置函丈间。白云生宴坐，青壁照苍颜。

高标可想见，逸驾难追攀。公孙喟然叹，顾我敢自闲。

要兴故老家，再立清朝班。结绶思登畿，弃繻行入关。

嗟予忝父客，送子亦涕潸。愿谨视风水，鱼龙多神奸。
逋仙探梅图
郑思肖（宋代）

雪压咸平处士家，冻云锁暝苦相遮。
欲知天上春消息，只觅南枝第一花。
横山
刘倓（宋代）

一溪径险仆夫劬，三酌油油醉笋舆。
隔岸火焱三四点，不知谁照夜滩鱼。
点绛唇（再次王景源使君韵，赋第三首）
向子諲（宋代）

明月山头，古香吹堕青林底。世情无味。伴我千岩里。

诗老风流，也向花留意。歌新拟。调高难比。半坐分君醉。
孤鸾 送陆荩思归武林，时新有悼亡之戚
曹贞吉（清代）

新秋天气，正河鼓星高，牵牛花媚。禾黍西风，驴背一鞭遥指。

有人巢青阁上，倚危栏、望穷烟水。那识猿啼鹃唱，早断魂千里。

忆去年、瓜果闲庭里。看儿女灯前，乞巧欢意。萤火斜飞处，乍夜凉于洗。

而今归来索寞，最无聊、黄昏窗底。鸾镜轻尘莫扫，剩盈盈清泪。
次洞野十绝发老株塘 其七 望辽海
霍韬（明代）

山从西北尽东江，阿骨打曾起虏邦。圣祖除凶报千古，到今穷发乞来降。
范蜀公挽诗
李廌（宋代）

蚤岁青云近，英声四海驰。
能怀天下宝，独让月中枝。
既已登龙坂，咸观入凤池。
如何老清禁，偃蹇卧明时。
为丘彦良题牧谿〗和尚千雁图
刘基（明代）

往时惠崇昼芦雁，对之如在江湖游。
只今此图又精妙，中有千里潇湘秋。
乃知浮屠性多巧，意匠不与凡夫俦。
吴松江长具区阔，天目虎丘青一发。
西风九月粳稻黄，朔雁飞来翼相戛。
农夫苦饥雁独饱，此意画师应识察。
近者分明辨羽毛，远者缥缈瞻秋毫。
或乘飘风入烟霄，或翳落日沉隍濠。
起如武侯布八阵，集如万舞回旌旄。
眠沙卧草鸣且翱，喋呷藻荇乱蓬蒿。
木空穗尽却归去，紫塞漠漠春云高。
我家南山限苍岭，雁飞不到川路永。
深林大谷蛇豕盛，愁向他乡抚虚景。
人言鸿雁比弟兄，我有兄弟隔两城。
题诗卷画谢客去，无使感怆伤中情。
明道元年章献明肃皇太后朝会十五首
佚名（隋代）

天子之德，形于四方。
尊亲立爱，化洽风扬。
圣母社衣，明君黼裳。
因时献寿，克盛朝章。
虚舫罗大尹谱牒喜成次韵
区元晋（明代）

邂逅长沙已失宗，孰从旷代想音容。孝思未了千年念，亲族端音一谱功。

滚滚源头回旧派，森森祠木表高风。从今灌献冠裳集，世德期看奕叶隆。
望江南 其一 改玉壶用吴园次“把酒祝东风，种出双红豆”词意，画美人障子，戏题其上。
樊增祥（清代）

心上事，把酒祝东风。妾泪定随春雨霁，君颜长驻晚霞红。

双照镜屏中。
司徒侍中杜正献公挽辞五首
苏颂（宋代）

当扆思遗直，推恩厚卹终。
衮貂官秩贵，驷马葬仪雄。
天老宵躔暗，高阳旧里空。
从兹使车问，不似十年中。
颂证道歌·证道歌
释印肃（宋代）

万两黄金也消得，道人有甚相交涉。
家中祖代没分文，广度河沙三界客。
杂三言 镜论语
江淹（南北朝）

巡青史之残诰。
览朱管之遗册。
惟鲁滨之一叟。
信衔道而探寂。
惟艰险而多阻。
君英明而不革。
讲业兮齐卫。
论精兮汴泗。
子之说兮义已秘。
成贾郑之雄理。
可黄何之壮思。
惜古人之取才。
瞰青云而靖意。
意恬怅兮有端。
才嶒峻兮可观。
宪妫禹而折法。
袭仁谊而求安。
不嬿婉于戚施。
宁踸踔于马兰。
俾后生之庶士。
鉴明德之景翰。
惟山中兮寂寞。
沉忧思兮无从。
石红青兮百叠。
山浓淡兮万重。
日下兮□□。
月出兮铜峯。
竹色兮拂户。
水气兮绕窗。
味哲人之遗珍。
折片句兮忘老。
嘉石门之埋名。
怜柳子之沉道。
书吴伯于衣袖。
镂颜子于心抱。
筹出处之叔仲。
酌言默之多少。
若妙行与上灵。
非积学之所绍。
至游夏以升降。
幸砥心而勿夭。
黄葵
张耒（宋代）

黄葵贵丽不妖娆，一朵新晴槛外高。
还似迩英临便坐，曈昽朝日照天袍。
访石林
刘一止（宋代）

山行不用瘦藤扶，度石穿云意自徐。
夜过西岩投宿处，满身风露竹扶疏。
知县再次韵不作平侧体复次韵二首
曹彦约（宋代）

步出山前坂，遥望徒惊心，
下无百尺流，上无千岁林。
至人有遗言，三叹金玉音。
莫饮盗泉水，莫息恶木阴。
次韵天台陈勉卖痴呆四绝
沈周（明代）

空卖呆儿又卖痴，拦街都是要乖儿。
通身一具痴呆骨，抖擞将他换与谁。
咏怀 其二
吕法曾（清代）

梁鸿草野人，枯隐亦为拙。韩信一匹夫，富贵念何热。

南阳有高士，可以称人杰。自比于管乐，实伊吕之埒。

少小慕文儒，剑术破其迂。敢希成功后，辞爵返田庐。
度关山
郑锡（唐代）

象弭插文犀，鱼肠莹鸊鹈。水声分陇咽，马色度关迷。

晓幕胡沙惨，危烽汉月低。仍闻数骑将，更欲出辽西。
临江仙 秋江归隐图
陈霆（明代）

菰米炊香鲈入馔，吴淞景属三秋。长江潮上水云浮。

好风如箭，天际送归舟。

回首功名成一梦，归来松菊应羞。何人相候坐沙头。

平林暝处，鸦背夕阳收。
庆臣和巴字韵见遗复次韵
周孚（宋代）

独鹤投林畏莫鸦，向时入蜀强刘巴。瘴乡自古难为客，老境无人不念家。

一饭肯来从我觅，百钱何惜为君叉。粗缯大布差安稳，莫学渠侬戏虎牙。
故兵部侍郎致仕安定公挽辞三首 其三
张方平（宋代）

湖暖春波阔，山晴宿雾开。空观素车过，不复画船来。

柳外悲萧度，松间送骑回。郑人怀子产，行洒有馀哀。
哀鸿篇
吕敦礼（清代）

我闻造化本无私，一物亦荷覆载慈。如何今日随阳鸟，嗷嗷遍野常苦饥。

呼群日暮声悽恻，北望风烟迷故国。欲向丹山朝凤凰，羽毛摧落飞无力。

寒鸦冻雀共相怜，缩颈徘徊集中泽。伤心枵腹啼向人，但诉稻粱谋未得。

秋山摇落秋江寒，念汝岂独一饱难。风云惨澹鹰隼击，窃恐性命危不安。

况乃朱门臭败肉，手尚弯弓腰箭镞。少年百步诩穿杨，沙渚衔芦何处伏。

生计萧条起杀机，哀哉六翮将安归。云天万里愁无限，客里西风泪满衣。
天人礼枯骨
释怀深（宋代）

汝是前生我，我今天眼开。宝衣随念至，玉食自然来。

谢汝昔勤苦，令吾今快哉。散花时再拜，人世莫惊猜。
追饯路可期不及
唐允甲（清代）

习池旧侣已萧萧，空返山阴雪夜舠。郭泰亭中知迹少，袁宏江上有人招。

青藤翠筱封蛛网，细雨疏镫梦鹿蕉。归去故山高处卧，月明十里听吹箫。
和句曲张外史韵寄上清薛外史
郑守仁（元代）

明月照寒水，清霜积厚冰。知君多念我，为客独依僧。

湖海十年梦，诗书半夜灯。忽闻江国雁，写寄剡溪藤。
依韵和通判八月十五夜招翫月二章
梅尧臣（宋代）

寻常圆魄岂不好，竞爱今宵分外明。
明极只知无隔碍，谁言桂树向中生。
庐山独夜
徐凝（唐代）

寒空五老雪，斜月九江云。
钟声知何处，苍苍树里闻。
天仙子
张孝祥（宋代）

三月灞桥烟共雨。拂拂依依飞到处。雪球轻飏弄精神，扑不住。留不住。常系柔肠千万缕。

只恐舞风无定据。容易着人容易去。肯将心绪向才郎，待拟处。终须与。作个罗帏收拾取。
九日登酉山
李光谦（清代）

断续青烟起涧阿，隔城听彻采樵歌。疏林下碍登高目，无数秋山夕照多。
再用元韵二首 其一
王炎（宋代）

牛千蹄角橘千头，叹息斯人善自谋。文气如虹徒贯日，笔耕有谷不逢秋。

悠悠何啻十年别，得得才为一月留。女嫁男婚吾未了，梦随鸥鹭学操舟。
遣家书
张良臣（宋代）

家住鄱城小洞天，经年烹鲤尚茫然。
几回鹊喜无消息，吹杀灯花独自眠。
后秋思五言五首 其二
方回（元代）

诗老吾衰矣，秋风又飒然。黄花香五度，八十太公年。
地炉
杨蟠（宋代）

天地风霜日夜新，地炉稳坐暖如春。
筋骸已畅心无用，转愧窗间映雪人。
元日，得桂林李郎中书并诗篇《舟中即事》，酬寄
李宪噩（清代）

春烟改旧林，停棹别离心。一纸桂山远，故人湘水深。

余寒风尚烈，长昼日偏阴。赖对新诗好，闲酬消旅忱。
韶美归舟过夔，留半月语离，作恶诗以送之，
王十朋（宋代）

弱羽年来正倦飞，夔门邂逅故人归。
人生一笑难开口，世事多端合掩扉。
况是桑榆俱暮景，何曾富贵已危机。
明朝怅望仙舟远，百尺高楼上静晖。
追和陶渊明归去来辞
晁补之（宋代）

归去来兮，吾无以归奚以归。
既身不足以任责，畏首尾而心悲。
慕往昔之经世，嗟吾力之莫追。
彼辞位而灌园，岂吾今之独非。
雨冥冥而荷笠，榛莽莽厕褰衣。
我行野而视天，觉宇大而身微。
乃矜虻蚷，止驱息奔。
背隍筑室，面坂植门。
三绶从褫，图书尚存。
忘瓠落之可忧，比浮海之为樽。
跞太初而游意，弊无极而雕颜。
反国蜗而自足，俯巢幕而亦安。
解予辔之沃濡兮，脱予牵之间关。
识鸟鸣而物华，陶阳气以流观。
悟息渊而消枝，亦墐户而俱环。
惟文字之幼工，则虽老而桓桓。
归去来兮，彼河滨之善游。
或往学而丧生，复里粮其安求。
善陶生之逹情，不与世兮同忧。
实迷途其已远，惧斯人之莫畴。
或待兔守株，或遗剑刻舟。
虽成事之不说，聚悔踰于山丘。
庶西方之至言，聊反闻而逆流。
守一静而为君，亦何往而不休。
已焉哉，一书一夜成四时。
子之叹川逝不留，颓光不可使东之。
韩终王子乔，汗漫难与期。
俯寸田之荆棘，曷不旦耘而暮耔。
悲在堂之蟋蟀，惭不乐于唐诗。
悟死生之如梦，亘今古而无疑。
送刘法曹东归
魏野（宋代）

上官多是叹穷途，得替行装尽有余。
唯有甘棠刘法掾，来时骑马去骑驴。
走笔依韵和酬王彦霖四首
强至（宋代）

几度春风信陆沉，曾题醉笔写花阴。
诗情不复随风乱，今日花前对展禽。
寄刘彦肃
郭奎（元代）

露白蒹葭苍，伊人旷何处。瞻彼双飞凫，谁能忘眷顾。

月出广陵堤，风生京口树。未卒同袍欢，徒悲岁将暮。
甲辰入京春深犹雪和吴{左山右肃}岩二首
朱南杰（宋代）

掀髯论时事，莫问是邪非。
绿句池边得，青阳柳外归。
夜深嫌薄酒，春浅怯单衣。
门巷雪撩乱，低头且掩扉。
赋得水怀珠
莫宣卿（唐代）

长川含媚色，波底孕灵珠。素魄生蘋末，圆规照水隅。

沦涟冰彩动，荡漾瑞光铺。迥夜星同贯，清秋岸不枯。

江妃思在掌，海客亦忘躯。合浦当还日，恩威信已敷。
夏日杂题
陆游（宋代）

憔悴衡门一秃翁，回头无事不成空。
可怜万里平戎志，尽付萧萧暮雨中。
谢刘察推
郭祥正（宋代）

秋风吹霜入松柏，虚谷声遥寒刺刺。月华正高星宿稀，独鹤不刺觜插翼。

是时夫子为我吟，逸调雄才世无敌。十年学诗自谓豪，一日逢君有惭色。

恍疑醉梦太帝家，宝藏珠楼不知极。蟠桃结实九重春，金银琅玕万林直。

须臾收拾到平淡，雨洗高峰增老碧。又如摩诘画思精，一幅霜绡数拳石。

鬼神怪变露形状，天地英华发胸臆。我家江南谢朓山，山深流水长潺潺。

猕猴摘果趁不去，白云常在衣裳间。断无车马送尘土，独与猿鸟期追攀。

一杯有酌醉复醉，万虑不到閒中閒。欲邀君去咏此景，愿窥巨笔追扬班。

其馀功业未足数，天马安得趋尘寰。
斋宫独酌待晓入城
强至（宋代）

青灯频照面，黄卷懒低头。
危坐自醒醉，孤斟谁献酬。
檐前落星宿，城里息更筹。
上马即尘事，欲归欣少留。
青玉案
刘一止（宋代）

小山遮断蓝桥路。恨短梦、难飞去。长记修眉萦曲度。约花开槛，映风招袖，总是怜渠处。

追欢我已伤迟暮。犹有多情旧时句。极目高楼千尺许。竹枝三唱，为君凄断，东日西边雨。
红桥
查嗣瑮（清代）

珠帘何处觅三生，寂寞司勋薄幸名。惟有春风惜杨柳，年年吹绿到芜城。
叔共出近诗百馀篇携归灯下读竟题小诗其后三首 其一
周紫芝（宋代）

避地两家三五口，只今那忍记当时。谁知临老相逢日，犹得重看乱后诗。
学宪二无公以喜雨及登浴日亭二诗索和次来韵赋之 其二 浴日亭
张萱（明代）

春明文曜焕南天，綵笔惊飞黄木湾。已跃虞渊谁夹毂，忽升旸木尚衔山。

赤文外朗符灵宪，王字中悬俨圣颜。且捧重轮秩东作，丹晖先满斗牛间。
上魏丞相
楼钥（宋代）

梦庵深坐宴朝曛，只有梅花对此君。
今日衣冠有巢许，向来元此佐华勋。
入山谁解访弘景，载酒时应问子云。
童讽写成心未懒，可因贪佛赞论文。
玻瓈江
陆游（宋代）

玻瓈江水千尺深，不如江上离人心。君行未过青衣县，妾心先人峨嵋阴。

金樽共釂不知晓，月落烟渚天横参。车轮无角那得住，马蹄不方何处寻。

空凭尺素寄幽恨，纵有绿绮谁知音。愁来只欲掩屏睡，无奈梦断闻疏砧。
端午睡起和韵
李之仪（宋代）

岂复记佳节，饱食睡亭午。虽不负此身，倦听亦良苦。

念初入此负，只作十日数。那知如忍炎，倏尔到角黍。

本非来质秦，盖异行怨楚。端为城旦拘，独与缧绁语。

深坑偶未埋，大镬仅逃煮。净持诸愿力，妙地叩初祖。

会当纵奔鹿，遂与搏猛虎。蹇余愧平生，何适非龃龉。
罗汉寺寻黄山人索画不值因憩亡友啸公精舍怆然有作留简山人
徐子苓（清代）

月转禅扉老树斜，石幢檐卜影交加。一龛西竺高贤像，数笔南唐院本花。

凄切谁有鸣夜笛，苍茫只履隔天涯。悬知白发逃禅客，醉倒城东卖酒家。
再任益州回留题剑门石壁
张咏（宋代）

剑门山势碧摩天，匹马重来鬓已斑。
多赖皇明烛幽远，两川无事得生还。
晚泊苍梧有感
李纲（宋代）

常诵苍梧云正愁，岂知理棹此间游。火山冰井旧传有，桂水藤江相合流。

念远心如嘶北马，踰年行遍峤南州。重华一去不复返，怅望九疑空白头。
百字令 西梁山过长年所居，漫书其壁
顾贞观（清代）

远天秋净，正西风粳稻，江乡初熟。竟日帆移罾影外，卧柳村扉熟矗。

别浦潮回，平矶叶掩，篱落轻鸥宿。薄寒吹上，春山澹澹凝绿。

眼前人丽如花，鱼多似米，船却高于屋。鸡犬图书无恙在，生事此中粗足。

烟水携家，五湖双桨，旧约何年续。客游良苦，倦听商女遗曲。
雪意
吕陶（宋代）

凄风向晚来何频，潜与嘉雪为涂津。重云固结惨不动，六幕莽荡空无尘。

信哉北帝举冬令，肃清万类犹时巡。人思沾被率土滨，有若渴者欲饮醇。

傥施馀润及芽蘖，寸草亦望繁如茵。尝闻洛阳纵高卧，抑有郢客歌阳春。

何如酒阵与之敌，却退寒色其威振。天心安肯靳一洒，化力自可周群伦。

黎明忽见已盈尺，良瑞岂止山溢银。预知礼年此足贺，十空九室皆斯民。
焚香六言四首 其一
高宪（金朝）

抹利花心晓露，蔷薇萼底温风。洗念六根尘外，忘情一炷烟中。
示张子昭
朱昱（宋代）

西日未收东雨来，南轩相对北窗开。茫茫移穴蚁旋磨，扰扰出檐蚊聚雷。

三宿定成桑下恋，一篇聊向雨中催。忘形赖有张公子，信手围棋到夜回。
苏州故吏
白居易（唐代）

江南故吏别来久，今日池边识我无。

不独使君头似雪，华亭鹤死白莲枯。
舟入平流
曾丰（宋代）

危机垂跌又平过，宿处扪心幸盖多。
初月曲如钩倒挂，长江平似镜新磨。
四听群动诒音寂，中有一禽呼字讹。
万念俱灰眠即熟，终宵无梦入南柯。
水龙吟·镇淮楼下旌旗
翁溪园（宋代）

镇淮楼下旌旗，晶明辉映云山阁。宸旒倚重，折冲千里，无逾秋壑。缓带轻裘，纶巾羽扇，从容筹略。使毡裘胆破，丁宁边吏，无生事，空沙漠。

二十四桥风月，称断楼、卷尽帘箔。绂麟华旦，饱吟玉蕊，款簪金药。驿骑朝驰，宝鞍卖赐，御筵宣押。更赐环促如，中书入令，作汾阳郭。
诗偈 其九十六
庞蕴（唐代）

雾重日难出，云厚月朦胧。有心求觅佛，昼夜用心功。

见梦言将实，闻真耳却聋。群贼当路坐，道理若为通。

见性若玲珑，多求说处通。取他凡圣语，到头浑是空。
新居用韩昌黎诗辛勤三十年以有此屋庐为韵
蔡戡（宋代）

平生湖海气，志广更才疏。
致君初无术，许身一何愚。
慨念天下士，四海无家居。
但愿庇广厦，不唯爱吾庐。
赐江苏学政李因培
弘历（清代）

学校程材地，江苏大雅邦。元龟要清正，藻鉴辨淳厖。

莫负风檐昔，为求琼树双。菁莪勤乐育，济济引鸿庞。
游天师宫有怀张真人及吴闲闲二首 其二
陈琏（明代）

昔有闲闲翁，名重霄汉间。时同太乙子，林下共烧丹。

丹成跨黄鹤，一去不复还。丰碑刻遗像，癯然辟谷颜。

年深谁复识，剥落莓苔斑。我来喜瞻睹，不觉兴长叹。
泛舟自中堰入湖
陆游（宋代）

水缩沙洲出，霜清木叶丹。
鹭群横澹霭，鸦阵报初寒。
冷落人情见，衰迟世念阑。
惟留一句子，村舍话团圞。
偈公六十五首
释咸杰（宋代）

贤劫千佛数，末后最殷勤。
倒握降魔杵，高标利物拳。
心肝无屈曲，肠胃有区分。
神通愿力虽无尽，且为山僧护法门。
水调歌头 庚辰六月，游玉华谷，回过少姨庙
元好问（金朝）

中语，为之赋仙人词，今载於此。梦入云山宫阙幽。鸾?同侣鸳凤流。桂月竟夜光不收。世俗扰扰成嚣湫。醉飞星驭鞭金虬。八仙浪迹追真游。龟玉笙蹄四十秋。摩霄注壑须人求。觅剑如或笑刻舟。阳燧非无鹿里俦。元鼎以来虚昆丘。东井徒劳冠带修。松餐竹饮度蜃楼。嵩顶坐笑垂直钩。只应惭愧刘幽州。又题知音者无惜留迹。云山有宫阙，浩荡玉华秋。何年鸾?同侣，清梦入真游。细看诗中元鼎，似道区区东井，冠带事昆丘。坏壁碗风雨，，醉墨失蛟虬。问诗仙，缘底事，愧幽州。知音定在何许，此语为谁留。世外青天明月，世上红尘白日，我亦压嚣湫。一笑拂衣去，嵩顶坐垂钩。前诸刹，因过少姨祠，遂周行廊庑，得古仙人词於壁间。然其首章，直挺有烈丈夫语气，其死而不忘，盖无疑，其能道此语亦无疑。观者不当以文体古今之变而疑仙语也。噫，仙山而世人莫之识也。予三人者，乃今见之，夫岂偶然哉。再拜留迹，以附知音者之末云。浑源雷渊题。
江天暮景有叹二首
杨万里（宋代）

一鹭南飞道偶然，忽然百百复千千。
江淮总属天家管，不肯营巢向北边。
罗山平云阔中阁
陆游（宋代）

上方高阁与云齐，蜡屐穿云步步跻。
却恐此身生羽翼，不从平地作阶梯。
九门路接青霄近，四望山连碧海低。
徙倚阑干重回首，疏林烟暝野猿啼。
万仞仙山插太空，山腰依约见莲宫。
人寰隔绝无人到，洞府深沉有路通。
石隙生云埋柱础，海光浮日映帘栊。
野僧斋罢凭阑久，千里秋毫入望中。
草书歌
铁保（清代）

苍颉不识篆，虫鸟开天荒。史籀不识楷，古法遗钟王。

圣人作书祖造物，天地不得留微茫。草书有名理，盛自汉与唐。

杜度埒崔瑗，狂素阶颠张。心法授受纵奇变，牢笼百态惊愚盲。

譬如彼苍铸万类，物具一体无相妨。飞潜动植各有势，短长肥瘦谁能量。

又如将军坐帷幄，运筹百万网在纲。韩信兵多多益善，指挥方位争趋跄。

方其执笔时，意静神飞扬。洪炉火激迸列缺，晶盘冰滑流珠芒。

苍鹰盘云缩爪甲，奇石攫壁春硠硠。阴阳姤接作向背，子母孕化交纵横。

枯槎百围卧瀚海，女萝千丈萦扶桑。忽然墨冷笔华涩，陡接渤澥波澜狂。

书成不快意，大叫周回廊。举头天尺五，云物相低昂。

欲碾太山为研石，欲抉东海为墨庄。凌铄大块写生态，睥睨云汉摹天章。

二十八宿走且僵，帝女大笑挥霞觞。丈夫师古但师意，安能描头画脚忍与朽骨争媸嫱。

我歌草书歌未央，飘风骤雨来虚堂。依稀不晓神灵意，莫向蛟龙攫处藏。
寄灵一上人初归云门寺
张籍（唐代）

寒山白云里，法侣自招携。竹径通城下，松门隔水西。

方同沃洲去，不作武陵迷。仿佛遥看处，秋风是会稽。
秋风
艾性夫（元代）

千岩万壑吼虚钟，病叶吹黄树树客。
寄语天公莫多事，杜陵茅屋怕秋风。
寄别王澹庵迁秩建南道
黄公辅（明代）

四载埙篪共合簪，洞庭不似两情深。清宵有月频疑色，妙曲无弦倍赏音。

白鹤峰头天渐远，碧云楼畔树芳森。并州父老如相问，倦雨惟知向茂林。
和教授诗 其四
韩淲（宋代）

三曾三孔久凄凉，百世空闻书传香。人物江西初未远，定寻坠绪接茫茫。
贺新郎 懒真主人招宴花前用前韵
曹溶（明代）

性癖宜山野。任嬉游、烟浓日淡，殢留花下。节到黄鹂枝头语，千万蛾眉齐嫁。

馀一种、胭脂重画。生长唐宫风流态，远驮来、玉砌须娇马。

花有恨，倩君写。

君家已结桑麻社。为高朋、差排蛱蝶，草堂开也。冰濯诗囊无阿堵，堆积红香成榭。

泛绿蚁、兰膏终夜。急雨惊吹檐前铁，叹春光、将谢无知者。

一醉罢，且休夏。
王国祀仁祖庙乐八章 其三 初献奏保和之曲
宋濂（明代）

皇祖载德，既淳且仁。弗耀其身，委祉后人。眷兹藩服，典祀维寅。

清醴方荐，歆其苾芬。
咏怀八十二首·其三十二
阮籍（魏晋）

朝阳不再盛，白日忽西幽。
去此若俯仰，如何似九秋。
人生若尘露，天道邈悠悠。
齐景升丘山，涕泗纷交流。
孔圣临长川，惜逝忽若浮。
去者余不及，来者吾不留。
愿登太华山，上与松子游。
渔父知世患，乘流泛轻舟。
题张氏忠睦堂
孟洋（明代）

曾说门墙废蓼莪，且看帷幄富干戈。朔方孝友今张仲，南国勋名汉伏波。

绿野堂开春纵酒，紫荆花发夜闻歌。不知近日谈经处，更有何人问字过。
送萧远弟
张籍（唐代）

街北槐花傍马垂，病身相送出门迟。

与君别后秋风夜，作得新诗说向谁。
会稽妇
梅尧臣（宋代）

食藕莫问浊水泥，嫁婿莫问寒家儿。
寒儿黧黑面无脂，骥子纵瘦骨骼奇。
买臣贫贱妻生离，行歌负薪何媿之。
高车来驾建朱旗，铜牙文弩擐犀皮。
官迎吏走马万蹄，江湖昼起横白霓。
旧妻呼载後乘归，悔泪夜落无声啼。
吴酒虽美吴鱼肥，侬今豢养惭猪鸡。
园中高树多曲枝，一日挂与桑虫齐。
访李卿不遇
钱起（唐代）

画戟朱楼映晚霞，高梧寒柳度飞鸦。

门前不见归轩至，城上愁看落日斜。
过宿赵次张郊居二首 其一
张元干（宋代）

北客多流落，东村更寂寥。肯同清夜梦，不待故人招。

月挂荒园竹，霜飞独木桥。听鸡休起舞，且共论天骄。
五哀诗故太子中允知洛阳县颍公
王禹偁（宋代）

洛阳富文彩，峭拔四子流。
提笔入广场，辞气干斗牛。
擢第在芸入，言事触冕旒。
左降宰百里，道胜心无忧。
才高耻吏役，放荡不检修。
起应贤良科，下笔不见休。
青宫尚淹恤，赤县且优游。
轻财粪土贱，高义云天浮。
悬磬任贫窭，盈樽长献酬。
知己彼何人，凤入与鳌头。
推挽终不起，壮志将焉收。
晚年圯桥役，关市良可羞。
忽然为异物，寒草封一丘。
孀嫠应冻饿，交友谁寻求。
遗孙方稚齿，爽秀已遒遒。
皇天若有凭，必使光贻谋。
废宅赋别
周赓良（清代）

只为青蚨不济身，故庐兹已属东邻。可怜今夜权为主，才到明朝便作宾。

燕雀有情犹恋旧，犬猫随我不知贫。殷勤嘱咐门前柳，他日经过陌路人。
钱塘怀古
蔡槃（宋代）

郁郁东南旺气浮，吴争越战几春秋。
一阳柳色浑无恙，五月荷花半是愁。
隆替且容吾辈老，英雄都付此江流。
中原苦被淮山隔，莫向西风更倚楼。
梅花集句 其一二一
李龏（金朝）

云为肌骨玉为神，耐尽冰霜破俗尘。政尔玉壶相俎豆，寄言幽谷可终身。
和铁崖小临海十首 其四
张简（宋代）

海门棹驭出，鲸吼浪花飞。孔翠排旌盖，云昏黄鹤矶。
和董萝石菜花韵
王守仁（明代）

油菜花开满地金，鹁鸠声里又春深。闾阎正苦饥民色，畎亩长怀老圃心。

自有牡丹堪富贵，也从蜂蝶谩追寻。年年开落浑閒事，来赏何人共此襟？
石琴步屈悔翁原韵 其一
戴亨（清代）

一与青峰别，居然绿绮横。古风吹壁冷，幽谷响泉清。

谁解临厓听，空令逸韵生。知音如可遇，天地有新声。
侧犯 天平山题壁
郑文焯（清代）

乱峰倒立。蹋空直与云呼吸。奇极。看列坐愁鬟许平揖。

尘飞不到处，人影和天碧。幽觅。正木落，千岩数声篴。

层巅石径，空照苍黄壁。寻坏藓、旧诗痕，烟外翠如泣。

满袖松风，画秋无迹。绿尽吴根，付谁收拾。
西郊即事三首
廖行之（宋代）

秋老那复雨初晴，我行西郊赏西成。
芦花飞空讶舞絮，枫叶满径纷吹萍。
香秔幸惬一饱愿，晚菊亦吐三秋英。
陂池更作嗣岁计，帝力浩浩仁群生。
刘观察仲脩酒后出芝杯饮客作短歌
黎民表（明代）

刘侯喜客开华堂，正逢三五明月光。酒酣起舞欲为寿，夜深更出玄芝觞。

此芝何年入君手，古色苍纹如篆籀。金环觅得宁论直，玉髓凝来不曾久。

纤手雕盘照颜色，满座传观骇未识。肯辞举釂为君欢，百年有几开胸臆。

刘侯玉署曾奋身，早年肮脏辞风尘。异物来作长生供，怜汝本是餐霞人。

穷途遇君颜色好，析胆倾肝争草草。交欢娄护岂足誇，不饮公荣堪绝倒。

衰迟且欲息微躯，水宿风餐借一盂。杖藜更拟携笼去，烟雨雷平正可锄。
王维秋林晚岫图二首 其一
黄公望（元代）

群山矗矗凝烟紫，万木萧萧向夕黄。岂是村翁恋秋色，故将轻舸下横塘。
答文通即席见及
吕陶（宋代）

春华秾处客心阑，俗事劳劳近万端。嘉景良朋岂常遇，清诗浊万暂相欢。

飘零宦况诚非欲，烜赫名途未易干。惜别恋游深意在，寄声弦上约谁弹。
咏元四家 其一 黄公望
吴灏（清代）

家无担石一寒儒，醉笑桐庐逐野凫。但有丹青传妙笔，乱篁泉石日相呼。
与梦石分岁
释慧空（宋代）

岁尽人人有可分，翁今分岁亦随群。
饼翻溪上团团月，鱠缕檐间细细云。
漱壑醴泉春万斛，堆槃珠柳雪千斤。
两翁一饱风颠在，倦仆饥僮总未闻。
冬节忤 其三
郑清之（宋代）

滕六附暄堕寒力，六花未办天机织。篱菊老尽兰始芽，凌波仙子方踵息。

水边亭亭逢玉人，照眼缟衣如旧识。冰霜相与厉贞操，蜂蝶那能犯庄色。

听渠吹笛作商声，正音满地出金石。菊坡为索孤山诗，好句新从座中得。

二君联璧如长城，笑整云梯再攻墨。
句
袁仲素（宋代）

一松五凤雏。
过韩氏庄登小阁 其一
释道潜（宋代）

缭墙千堵气雄深，小构亭亭出数寻。刈穫一空云水白，阑干注目见遥岑。
竹溪直院盛称起予草堂诗之善暇日览之多有可
刘克庄（宋代）

百动俱休息，遥闻野外鸡。
起提孤剑舞，肯恋一枝栖。
乍枕雕戈寝，俄惊绛帻啼。
自嗟褐宽博，不觉褎昂低。
茅店寒声绝，函关晓色迷。
细腰方按曲，风雨漫凄凄。
月夜再和
曾协（宋代）

月当亭午憩纤阿，拟逐香风到大罗。急作新诗报天上，更凭阿监一声歌。
返正
张元干（宋代）

诸将争传檄，群凶尚阻兵。
天旋黄屋正，日转赤墀明。
丧乱多妖孽，经纶贵老成。
鲸鲵终必戮，草木已知生。
过魏都
郑獬（宋代）

忆把貂裘买玉壶，重来不敢解金鱼。
当时曾谒将军府，今日还乘使者车。
歌管渐非人去后，楼台依旧雪消初。
韩门弟子偏怊怅，泪满朝阳耆旧书。
浪淘沙 其一 重游金陀园感怀
钱斐仲（清代）

花雨湿溟濛。楼阁重重。桂丛西畔竹丛东。为爱香泥乾尚软，偷印弓弓。

宛转画楼通。春水溶溶。桥边垂柳柳边风。扑住风中双蛱蝶，浪认雌雄。
夏日金陵制幕即事 其二
王同祖（宋代）

早来留得气清明，吏捧军书课日程。秉烛搀先书押了，闲攲凉枕数残更。
题苏武牧羊图
杨维桢（元代）

未入麒麟阁，时时望帝乡。
寄书元有雁，食雪不离羊。
旄尽风霜节，心悬日月光。
李陵何以别，涕泪满河梁。
【双调】拨不断_闲乐泛浮槎
吴仁卿（元代）

闲乐
泛浮槎，寄生涯，长江万里秋风驾。稚子和烟煮嫩茶，老妻带月包新鲊，醉时闲话。
利名无，宦情疏，彭泽升半微官禄。蠹鱼食残架上书，晓霜荒尽篱边菊，罢官归去。
暮云遮，雁行斜，渔人独钓寒江雪。万木天寒冻欲折，一枝冷艳开清绝，竹篱茅舍。
选知音，日相寻，山间林下官无禁。闲后读书困后吟，醉时睡足醒时饮，不狂图甚。
五月望日赴紫宸谒待旦假寐
刘攽（宋代）

半夜北风凛凛寒，倒衣惊问紫宸班。云容不辨阴晴际，月色犹宸爽晦间。

偏喜鸣鸡识钟漏，正怜残梦失江山。濯缨簪笔初无补，空愧纷纷数往还。
送津赴绍兴倅八首
吴芾（宋代）

我辞官路已多时，魂梦今犹畏险巘。
汝既饱谙游宦味，会须早作个归期。
内兄车一中来自五羊暂还故里见过留酌
张萱（明代）

不觉两年别，惊闻一棹来。移家寻旧侣，折屐破深苔。

生计江湖拙，年华男女催。相逢即分手，尊酒且徘徊。
江西第六十八
文天祥（宋代）

东望西江水，高义在云台。
到今用钺地，霜鸿有馀哀。
和崔侍郎游万固寺
卢纶（唐代）

闻说中方高树林，曙华先照啭春禽。风云才子冶游思，

蒲柳老人惆怅心。石路青苔花漫漫，雪檐垂溜玉森森。

贺君此去君方至，河水东流西日沉。
题邓真人遗址
王元（唐代）

三千功满仙升去，留得山前旧隐基。但见白云长掩映，

不知浮世几兴衰。松稍风触霓旌动，棕叶霜沾鹤翅垂。

近代无人寻异事，野泉喷月泻秋池。
孟冬多风霜
周端臣（宋代）

孟冬多风霜，草木俱披靡。
老柳叶才脱，拂拂新萌起。
冻梅如枯叶，班班亦含蕊。
寒暑运四时，成此岁功美。
孰知四时间，独有春不死。
留别龙城山主怀义 其五
邹浩（宋代）

三车黄叶止儿啼，一句何人妙得知。今日为师重说破，满轩风静月明时。
锦江观涨
沈廉（清代）

桃花落尽春水生，锦江忽作辊雷鸣。奔流欲转草堂去，大声撼动芙蓉城。

两岸回旋如走马，飞腾上下驰流星。浪花排空百丈立，银河倒泻天为倾。

一气浑噩渺无尽，乾坤不觉如浮萍。忆昔长江破巨浪，风帆乘我空中行。

身如沧海渺一粟，性命直与蛟龙争。今日江城看春涨，披襟想像神犹王。

安得呼起浣花翁，相与乘舟坐天上。
折桂令·赠胡存善
王举之（元代）

问蛤蜊风致何如？秀出乾坤，功在诗书。云叶轻盈，灵华纤腻，人在清癯。采燕赵天然丽语，拾姚卢肘后明珠，绝妙功夫。家住西湖，名播东都。
偈
释宗回（宋代）

县使追呼不斩停，争如长往事分明。
从前有个无生曲，且喜今朝调已成。
北窗三友
白居易（唐代）

今日北窗下，自问何所为。欣然得三友，三友者为谁。

琴罢辄举酒，酒罢辄吟诗。三友递相引，循环无已时。

一弹惬中心，一咏畅四肢。犹恐中有间，以酒弥缝之。

岂独吾拙好，古人多若斯。嗜诗有渊明，嗜琴有启期。

嗜酒有伯伦，三人皆吾师。或乏儋石储，或穿带索衣。

弦歌复觞咏，乐道知所归。三师去已远，高风不可追。

三友游甚熟，无日不相随。左掷白玉卮，右拂黄金徽。

兴酣不叠纸，走笔操狂词。谁能持此词，为我谢亲知。

纵未以为是，岂以我为非。
黄汇征惠石菖蒲既赋古风复成四韵
郑刚中（宋代）

附石菖蒲谁手种，形模姿色妙难如。
黄蜂变去惟窠在，绿玉抽来祗寸馀。
夜为露华离几案，晓添灶井向阶除。
如何便得生秋意，更俗中间置小鱼。
游嵩山
熊皎（唐代）

独背焦桐访洞天，暂攀灵迹弃尘缘。深逢野草皆疑药，

静见樵人恐是仙。翠木入云空自老，古碑横水莫知年。

可怜幽景堪长往，一任人间岁月迁。
慈圣皇太后圣节皇极门朝贺
区大相（明代）

共说羲和能浴日，旋看金母乐长年。彩霞剪叶传宫胜，青鸟衔花集御筵。

月殿山河光应地，星妃环佩引朝天。天颜近接慈颜喜，愿续思齐作寿篇。
寄范石湖五首 其三
王阮（宋代）

湖山奔辏黛眉攒，湖水晶荧镜面寒。补衮之丝元未尽，西风吹上钓鱼竿。
和蔡半洲督府韵
钟芳（明代）

瞳瞳尧日丽边城，衔命来司九伐兵。嘉谷每缘稂莠害，阳春须仗雪霜生。

文猷武略同时奋，海沴山氛一旦清。夷徼从今殊俗变，未应专羡伏波名。
夜坐
陆游（宋代）

灯暗一室幽，鸟鸣四山静。
道人坐倚壁，度此清夜永。
少时志功坐，痴绝如捕影。
造物遗以穷，磨砻发深省。
坐令盆盎浅，渺渺波万顷。
虽未造道真，南辕终至郢。
渡京口江望金山寺
区大枢（明代）

宝筏京江渡，灵峰旦鹫来。惊涛潆石下，飞塔荡空回。

水面分天堑，波心结蜃台。潮声驱梵铎，海势涤嚣埃。

吼浪蛟龙息，寻巢鹘隼猜。六朝悲散漫，万劫仰崔嵬。

击楫频年误，迷津此日开。临观虽未暇，心赏已悠哉。
与仅初再过任大理别墅
华察（明代）

溪南读书处，秋晚数经过。
寒照隐城树，苍烟深壁萝。
窗明山翠近，地静叶声多。
丛桂空岩暮，徒怀招隐歌。
秋旱继以大风即事十首
刘克庄（宋代）

古人一念感而通，不待焚巫际雨工。
汤反诸身防六事，汉移其咎责三公。
感事三首
晁公溯（宋代）

中原耆旧老江东，泪洒军前草木风。
巫峡山高苦霜雪，附书那有北来鸿。
题扇二十四首
曹勋（宋代）

碧沼波澄拂柳条，坐来未觉水云遥。
轻轻风絮迷新涨，一啭新声破寂寥。
三月三日西湖第三桥四首
方回（元代）

野蔌随宜酒半醺，富儿盘馔拥红裙。
兰亭会上无丝竹，芥蔕区区笑右军。
夜过鲁墟
陆游（宋代）

中夜过鲁墟，船底鸣细浪。
月出菱歌长，林闇绩火壮。
故居不可识，四顾但青嶂。
百年几废兴，抚事一凄怆。
士生本耕稼，时来偶卿相；功名亦余事，所勉在素尚。
况吾多难者，久已冥得丧；微禄行当辞，没身事幽旷。
初十日诣午门谢万寿覃恩恭纪二首 其二
金朝觐（清代）

天上蓬壶不计程，秋风得意许骑鲸。西王母献灵椿瑞，南极星临寿宇平。

礼乐百年涵大化，文章一代属公评。贤书转愧公车选，行傍宫槐听有声。
送令狐焕赴阙
贯休（唐代）

渚宫遥落日，相送碧江湄。陟也须为相，天乎更赞谁。

风高樯力出，霞热鸟行迟。此去多来客，无忘慰所思。
司空相公挽歌
王禹偁（宋代）

去岁频宣召，观灯复赏花。
健嫌灵寿杖，轻弃富人车。
列座先台席，温颜逼翠华。
而今宅前路，雨破筑堤沙。